GiliGold/VAD_KnessetCorpus huggingface dataset:
אבשלום פלד: בעיניהם, כך הם אומרים, זה מלולבים לקראת סוכות, כי המחירים של הלולבים בארץ האמירו, והיו הברחות של לולבים, בשנה שעברה תפסנו לולבים, ועד כלי נשק ומחבלים.
נסים זאב: האם ההברחות של הסמים הן באמצעות גמלים ובעלי חיים, או דרך אותם בדואים שמבריחים נשים?
אבשלום פלד: גם זה מגוון.
אבשלום פלד: כאשר מבריחים כמות גדולה של סמים, או טבק וסיגריות שמוברחים - שזה גם עניין כלכלי טהור שאנחנו עוסקים בו יחד עם המכס - משתמשים בגמלים, כי זה הרבה סחורות.
אבשלום פלד: רכב לא חוצה את הגבול, יש לו קושי לחצות את הגבול.
אבשלום פלד: כאשר מדובר בנשים, הן עוברות מסלול מסוים, באופן שטחי אני אתאר אותו.
אבשלום פלד: אלו כנופיות מאורגנות היטב.
אבשלום פלד: הן מגיעות בטיסה בעיקר מארצות מסוימות במזרח אירופה, לקהיר.
אבשלום פלד: מקהיר יש מסלול מאוד משומן, נתיב מאוד משומן של אנשים שלוקחים אותן ברכב עד סיני.
אבשלום פלד: בסיני מתקרבים עם רכב עד לאזור הגבול, מקום שלא נצפה בדרך כלל על-ידינו.
אבשלום פלד: החדירה עצמה, הכניסה עצמה לתוך הארץ מתבצעת רגלית על-ידי מורי דרך.
זהבה גלאון: בלילה בדרך כלל, או לאו דווקא?
אבשלום פלד: בדרך כלל בלילה, אבל לאו דווקא.
אבשלום פלד: תמיד יש להם יכולת גמישות טובה, ליריבים שלנו, לאותם תושבי סיני.
אבשלום פלד: הם תמיד חשים את הדופק שלנו.
אבשלום פלד: הם משקיעים הרבה מאוד בתצפיות, באיסוף מודיעין עלינו.
אבשלום פלד: יש פה קרב מוחות אמיתי.
אבשלום פלד: אם הם רואים שאנחנו ריכזנו מאמץ בגזרה מסוימת, מאמץ אופרטיבי, יעתיקו את זה למקום אחר.
אבשלום פלד: למעשה, בכל רחבי הגבול רואים את ההברחות האלה.
אבשלום פלד: עד אמצע 2005 היו לנו הרבה הברחות של זרים, באזור החולות, אזור ניצנה ומצפון לניצנה.
אבשלום פלד: היום הצבא יושב שם חזק יותר.
אבשלום פלד: זרים זה הכול.
אבשלום פלד: אנחנו קוראים בשם הכולל של זרים - וזה לא מתוך מחקר אלא מתוך איסוף שלי של כמה שנים, ומתוך עניין אישי כדי להבין את מהות הנושא הזה.
אבשלום פלד: גם חלק מהגברים הם גברים שמביאים אותם במרמה.
אבשלום פלד: אומרים להם דבר מסוים, והם מקבלים דבר אחר.
אבשלום פלד: יש זרים נוספים, אני מניח שלא כאן הדיון עליהם, מבקשי מקלט מדיני כמו סודאנים, הרבה מאוד סודאנים חדרו אלינו בשנה האחרונה.
זהבה גלאון: אבל זאת חדירה פרטנית, לא באמצעות הכנופיות.
אבשלום פלד: כולם באים באמצעות אותם תושבי סיני, הם עובדים עליהם.
אבשלום פלד: הם נותנים להם לחדור לבד מתוך ידיעה שהם ייתפסו, אבל בכל מקרה הם משלמים את מס המעבר.
זהבה גלאון: כשאתה אומר זרים, גברים ונשים - גברים בעיקר מהגרי עבודה, לצורך עבודה; נשים זה בעיקר לצורך עיסוק בזנות.
אבשלום פלד: אני לא יודע להגיד את הנתון הזה.
אבשלום פלד: לניצן יש נתונים בהתפלגות.
אבשלום פלד: תוכלו לקבל את הדף הזה- התפלגות לפי ארצות המוצא.
אבשלום פלד: קשה לי להגיד.
אבשלום פלד: אולי יחידות החקירה ויחידת המחקר יוכלו לומר, לפלג את הנשים מי לנערות ליווי ומי לעבודות כאלה ואחרות.
אבשלום פלד: המסע שלהם במדבר סיני לפני שהם מגיעים אלינו לגבול, בהחלט חלק מהנשים עושות את זה מרצון.
אבשלום פלד: אנחנו תופסים תשלילים ומפתחים אותם - של כאלה שמצטלמות אתם - היא מחזיקה את הקלצ'ניקוב ומתחבקת.
אבשלום פלד: אנחנו יודעים מעדויות אחרות שהן נוצלו גם מינית וגם באלימות כזו או אחרת.
אבשלום פלד: אין משהו שעובר כחוט השני.
אבשלום פלד: אני מניח שמטבע הנשים שמגיעות - נשים שמלכתחילה מרמים אותן, הן לא יודעות בדיוק למה הן מגיעות, נשים שהכינו להן את הדרכונים - אני מניח שבהן מתעללים יותר מאשר בנשים שמרצונן הן, מכיסן משלמות את מס המעבר לבדואים תושבי סיני.
נסים זאב: הייתי רוצה שתתייחס לקטע הגבול באזור ניצנה ואילת.
נסים זאב: בדיון הקודם דיברנו לא על 250 קילומטר, אלא על 40-50 קילומטר שהם הבעייתיים ביותר.
נסים זאב: אני מבין שמשרד הביטחון כבר נתן את דעתו על הקטע הזה שהוא הכי בעייתי.
נסים זאב: השאלה היא אם משרד הביטחון הולך לתוכנית לגידור אותו חלק או אותו קטע הבעייתי ביותר ששם בעיקר ישנם ריכוזי הברחות.
אבשלום פלד: אני לא יודע לענות איפה זה עומד במשרד הביטחון, אני לא יודע אם יש פה נציג.
אבשלום פלד: רק כדי להדגיש את דבריך, אתה זוכר מהדיון הקודם - יש שיטה שקוראים לה שיטת אפרטו, אנחנו אומרים: אם אין כרגע תקציב לעשות הכל, יש קטעים שמהווים "בטן רכה".
זהבה גלאון: כמה קטעים כאלה יש מתוך ה-230 קילומטר?
אבשלום פלד: אנחנו מדברים על שני קטעים עיקריים.
אבשלום פלד: הראשון הוא בעוטף העיר אילת, אנחנו קוראים לזה עוטף אילת, שם זה עניין שהוא הכרחי, ובכל הגיזרה הצפונית שזו גיזרת החולות מאזור פילדלפי, מאזור ניצנה וקצת דרומה, בקטעים שמסומנים כבר.
אבשלום פלד: מי שמוביל את הרעיון המבצעי הזה הוא מפקד האוגדה שאני משרת בה, מפקד אוגדה 80, שהוא מוביל את הרעיון בשלבים של המכשול של הגבול, בהנחה ולא יהיה מוכשל כל הגבול.
אבשלום פלד: אני לא יודע לענות היכן זה עומד במשרד הביטחון.
אבשלום פלד: מה שכן אני יכול לומר - שהשר לביטחון פנים, ברגע שנכנס לתפקיד, הביקור הראשון שלו היה אצלנו בגבול.
אבשלום פלד: הביקור כשר היה בגבול, אני יודע שהוא מטפל בנושא.
ניצן גבע: רק לחדד את הסוגייה הזאת, כפי שציין פה מפקד מג"ב רמון.
ניצן גבע: על-פי התכנית המבצעית, או תפיסת ההפעלה שקיימת באוגדה, ואותה הוביל מפקד האוגדה, החולות לא נמצאים היום בגיזרת האוגדה, נמצאים בגיזרת אוגדת עזה, צריך פה להדגיש.
ניצן גבע: אנחנו הגדרנו את האזור של ה-160 וה-180 שלא סובל חדירה.
ניצן גבע: אם היה לנו את התקציב היינו סוגרים את השטח הזה בצורה משמעותית.
ניצן גבע: האזור השני הוא אזור עוטף אילת, באזור שבין נטפים לבין טאבה.
ניצן גבע: אני יכול לומר שאמורה לקום גדר נגטיבית בגבול בין נטפים לבין טאבה.
ניצן גבע: תוואי השטח אושר גם עם הגורמים הרלבנטיים האזרחיים במרחב שלנו.
ניצן גבע: יש תכנית "שעון חול" שהוקפאה, אמורה לתת את המענה התקציבי.
זהבה גלאון: שתי הגזרות האלה שדיברת עליהן כרגע, כמה זה בקילומטרים, אם תוכל לכמת את זה פחות או יותר גס.
זהבה גלאון: מתוך ה-230 קילומטר, כמה בעצם פרוץ?
ניצן גבע: הייתי אומר משהו כמו 50-60 קילומטר.
ניצן גבע: הדגש שלנו היום הוא יותר על עוטף אילת, עם כל המשמעות של הפח"ע וארגוני הטרור שלא כאן המקום לפרט אותם, מה שקורה בסיני ובירדן, שמהווים איום משמעותי ומרכזי על העיר אילת.
נסים זאב: האם יש הערכה תקציבית לגבי הקילומטרים, מישהו עוסק בעניין הזה?
אבשלום פלד: אני מדבר עכשיו כאיש משטרה.
אבשלום פלד: אני לרגע מתנתק מזה שאני חלק מהאוגדה.
אבשלום פלד: הרי מה שקרה הוא שבתום ההתנתקות כשהתפנו כוחות, הפנו הרבה כוחות לגבול, ובאמת היום המצב הוא משביע רצון.
אבשלום פלד: צריך להסתכל על כל הגבול.
אבשלום פלד: למעשה, מדרום לפילדלפי שמול רצועת עזה, זה המקום, ואפשר להתווכח על זה.
אבשלום פלד: יש בו מכשול גדול יותר, יש שם כוחות מצרים רציניים יותר ממה שיש בגבול אצלנו היום.
אבשלום פלד: למעשה, צריך להסתכל על הכל.
אבשלום פלד: אני מסכים עם ניצן, "הבטן הרכה" - אסור שיחדרו משם, אבל יש עוד אזור גזרת החולות וניצנה, זה למעשה מול היישובים המערביים של המועצה האזורית רמת נגב.
אבשלום פלד: יש למעשה שני אזורים שחייבים למכשל אותם, ויפה שעת אחת קודם.
אבשלום פלד: האחד זה האזורים הצפוניים שזה חולות והבטחות, והשני זה עוטף אילת.
אבשלום פלד: אני לא בטוח שאפשר להרחיב כל דבר כאן, כפי שאמר ניצן.
אבשלום פלד: זה אזור שהוא בטן רכה אמיתית, זה אזור שלדעתי צריך להיות בעדיפות לאומית גבוהה מאוד.
זהבה גלאון: כשאתם אומרים למכשל, למה הכוונה, באיזה אופן?
זהבה גלאון: גדרות אלקטרוניים, כוח-אדם?
זהבה גלאון: בבקשה תפרט.
אבשלום פלד: מכשול מאוד דומה למה שמתקיים בגבולות.
אבשלום פלד: מאוד דומה למה שמתקיים למעשה במכשול התפר, או עוטף ירושלים.
אבשלום פלד: זה שילוב של מכשול פיזי כמו תעלות גידור, טכנולוגיה, מצלמות מסוגים שונים עם יכולות מעקב וכוח אדם שמסוגל להגיב לדברים האלה.
אבשלום פלד: זה מכלול שלם, זו מערכת שלמה - זה לא גדר, מערכת שלמה שגם גדר יש בה.
אורי אסטליין: אחרי סיור שעשינו יחד עם מפקד האוגדה - אני חושב שכבר התחלף פלד - באזור של חולות, סיכמנו שאנחנו כרשות למלחמה בסמים נסייע בנושא של רכישת מכשור מסוים.
אורי אסטליין: אנחנו במשא- ומתן עם מפעל שמקים רשת של חיישנים.
אורי אסטליין: במידה והמכשיר יוכיח את עצמו, ננסה לשלב את מה שהיה פעם מבצע חולות לוהטים, משהו בזעיר אנפין.
זהבה גלאון: רשת חיישנים במשך כל השנים הקימו לאורך כל הגדר - בת חפר וכל האזור הזה.
אורי אסטליין: יש סוגים שונים, ולכן אנחנו חייבים בחובת מכרז.
אורי אסטליין: אנחנו בודקים, ומה שיוכח כיעיל ביותר אנחנו נלך עליו.
ניצן גבע: המטרה שלנו היא לסכל פח"ע ולמנוע חדירות בגבול.
ניצן גבע: חדירות יכולות להיות מכל מיני סוגים.
ניצן גבע: צריך לומר שהגבול פרוץ לחלוטין, בצד המערבי על אחת כמה וכמה.
ניצן גבע: אין גדר, ולכן יש טיילת, וצריך להבין שהטיילת הזאת מתחילה במצרים, חוצה את ישראל.
ניצן גבע: מגיעים לנגב, יכולים לשהות מספר ימים בנגב בפזורה, להיכנס לירדן, לחדור את הגבול הירדני, לקחת משם סמים הירואין, קוקאין וכדומה, לחזור לשטח ישראל.
ניצן גבע: לשהות בישראל, חלק מזה להעביר לקולט, בשפה שלכם הסוחר הישראלי, וחלק גם להחזיר לגבול למצרים.
ניצן גבע: לראייה, השבוע נתפסו שניים כאלה.
ניצן גבע: אני לא רוצה לפרט פה, זה לא המקום.
ניצן גבע: אני רוצה להראות לכם ברשותכם.
ניצן גבע: (מציג תמונות מהשטח).
נאדיה חילו: למה לא מגדרים?
קריאות: אין תקציב.
ניצן גבע: לכל האנשים שיושבים כאן, לפני כחודש וחצי תפסנו שמונה זרים, חלקם סינים.
ניצן גבע: היתה שם בחורה מולדובית, ואחת רוסיה.
ניצן גבע: למעשה עברו את התהליך דרך מינהלת ההגירה, והגיעו למקלט של רינת.
ניצן גבע: רינת שיתפה איתי פעולה באופן מלא.
ניצן גבע: אפשר לראות את הכתבה שהיתה בעיתון "מעריב" ביום שישי לפני שבועיים.
ניצן גבע: קראתי את הכתבה, ונדהמתי לראות שאצלי בגזרה יש דברים שאנחנו פשוט גם אותם לא מכירים.
ניצן גבע: יצרתי קשר עם המשטרה, יצרתי קשר עם רינת.
ניצן גבע: הבנתי שהבנות האלה נמצאות במקלט.
ניצן גבע: להפתעתי אחת כבר לא היתה, את השנייה תחקרתי.
ניצן גבע: אני אומר שוב, לראשונה, לא היה מצב כזה שצבא מגיע לתחקר.
ניצן גבע: מספר דברים שעלו, לדוגמה, שהחדירה הזאת בוצעה על-ידי שני מורי דרך מצרים, בליווי של מאבטחים חמושים בקלצ'ניקוב עד קו הגבול.
ניצן גבע: הבנות האלה הגיעו במטרה לעבוד בישראל, נקנו ב-7,000 דולר, לעומת הסינים שהיו בחבורה שנקנו רק ב-2,000 דולר.
ניצן גבע: אני יכול לומר שהיה קשר יום-יומי בין הבנות לבין האנשים בישראל שהיו אמורים לקנות אותן.
ניצן גבע: רכשו אותן לטובת עבודה שהובטחה - לבחור את סוג הקליינטים ואת התדירות.
ניצן גבע: היא באמת נחתה בשארם-א-שייך, שהתה יום וחצי במלון, לאחר מכן קיבלה טלפון בחמש דקות להיות מוכנה רק עם הלבוש המינימלי ותיק קטן.
נסים זאב: האם היא מודעת לקראת מה היא הולכת?
ניצן גבע: אני אומר שוב, היא יודעת את העבודה, היא מכניסה סדר גודל של 7,000 דולר בחודש, כשהיא בוחרת את התדירות, ועם מי.
ניצן גבע: שהתה חמישה ימים במדבר ביחד עם חברתה, חברתה גם נאנסה במדבר.
ניצן גבע: למעשה הן עברו תלאות עד הגעתן לגבול.
ניצן גבע: משם היתה להן הליכה מרובה.
ניצן גבע: לקחתי את אותה בחורה, בהסכמתה של רינת, לליווי משטרה והבאנו אותן לשטח.
ניצן גבע: יום שלם ניסיתי להראות לה דברים, היא שיתפה פעולה באופן מלא, הוחבאה באותה מערה כפי שפורסם בכתבה, והצלחנו להגיע למערה.
ניצן גבע: היום נעשה את כל מה שניתן על מנת למנוע.
ניצן גבע: היא גם סיפרה לי ששלושה ימים קודם עברו שם תשעה אפריקנים ועוד כאלה ואחרים.
נסים זאב: זה מסלול מיוחד שהתגלה לכם רק לאחרונה?
ניצן גבע: זה אחד המסלולים שמובילים לשם.
ניצן גבע: היא גם סיפרה בחקירתה שיש מספר מסלולים, מספר תוואי דרך שמובילים לאותה מערה.
זהבה גלאון: רענן, זאת הפעם הראשונה שהצבא משתף פעולה עם המשטרה?
רפ"ק רענן כספי: ממש לא.
אבשלום פלד: בחלוקת התפקידים שלנו מול האוגדה—
זהבה גלאון: אני לא מכירה את הסוג הזה.
אבשלום פלד: לי כמפקד מג"ב רמון יש שני כובעים.
אבשלום פלד: יש לי יחידות אופרטיביות מבצעיות שעובדות על הגבול בניסיון לתפוס, לעצור, ליירט את החודרים.
אבשלום פלד: בכובע השני שלי, מי שעושה את זה הוא ערן, קצין אח"מ אצלי, אגף חקירות במודיעין - למעשה, מעבר להפעלת מודיעין, הוא אחראי גם על הנושא החקירתי.
אבשלום פלד: אגב, בכל רחבי האוגדה, גם בגבול ירדן זה יכול להיות, אבל בעיקר בגבול ישראל מצרים, מי שאמון על החקירה, ולאחר מכן להעביר את התיק - אם זה למחוז דרומי או למנהלת ההגירה - למעשה אנחנו עושים שיתוף פעולה, זו סימביוזה בינינו בהיבט הזה.
אבשלום פלד: כשניצן סיפר על הפעילות, הסתכלתי על התגובות של היושבים כאן, ראיתי שהם מזדעזעים.
אבשלום פלד: הדברים האלה ידועים.
אבשלום פלד: יכול להיות שצריך להפנים כדי לעלות מדרג במאבק הזה, צריך להבין את הדברים האלה.
אבשלום פלד: כמו שניצן סיפר, אלה אנשים שנקנים בכסף.
אבשלום פלד: אנשים שיודעים שהם באים לטובת דבר מסוים, ולמעשה הם בסוף נאלצים, או נאלצות בעיקר, לעשות דבר אחר.
אבשלום פלד: מותר לומר שלפנות בוקר נתפסו עוד פעם על-ידי כוחות שלנו בגבול מצרים שלוש נשים מולדאביות, והיה איתן גם אזרח תורכי.
אבשלום פלד: המצרי תושב סיני שהבריח אותן, החדיר אותן ועבר את הגבול.
שרה מרום שלו: אבל מישהו מקבל אותן בארץ, נכון?
זהבה גלאון: על המצב הזה אחראית המשטרה.
ניצן גבע: יש רק לזכור שהחבר'ה האלה שמגיעים ממצרים משתמשים באמצעי ראיית לילה שנגנבים מתוך הצבא.
ניצן גבע: זה אחד הדברים שאנחנו נלחמים בהם.
ניצן גבע: ראשית, בתופעת הגניבות בתוך הצבא.
ניצן גבע: שנית, בשיתוף הפעולה מבפנים.
ניצן גבע: יש לנו שיתוף פעולה בפנים, ופה צריך לציין גם את זה.
נסים זאב: אם אפשר לשמוע דיווח על ההעברה ממדינת ישראל למצרים, חומרי גלם וכו', האם קיים דבר כזה או לא?
זהבה גלאון: הייתי מבקשת שתרחיב בנקודה הזאת.
זהבה גלאון: אמרת שאלה שמבריחים מהגבול משתמשים באמצעי ראיית לילה שגנבו מצה"ל, זאת אומרת שיתוף פעולה עם גורמים עבריינים שבקשר עם גורמים צבאיים, אני רוצה להיות מדויקת.
ניצן גבע: גורמים צבאיים, אני לא רוצה לפרט, וגם גורמים אזרחיים אחרים.
ניצן גבע: הפח"ע חודר בגבול המצרי, הפח"ע חודר מסיני, והוא עלה מדרגה מאוד משמעותית החל מהיציאה, למעשה החל מסוף תהליך ההינתקות.
זהבה גלאון: פח"ע לטובת האנשים שלא יודעים, זו פעילות חבלנית עוינת.
ניצן גבע: אני לא אכמת בנתונים מדויקים, אבל אנחנו מדברים על מספר בודד בחציון השני של 2005 לעומת מספר עשרות של מחבלים ב-2006, מתשתיות העברה בשטחי איו"ש, חטיפה, מסע הרג ודברים נוספים אחרים.
ניצן גבע: לכן הגבול הזה הוא פרוץ, הפח"ע היום רוכב על הפלטפורמות הפליליות.
ניצן גבע: נכנסים כביכול על פלילי, ודרכם חודר הפח"ע לנתיבי מסלול אחר לחלוטין.
ניצן גבע: הפח"ע יכול להיות מפגע, יכול לחדור אמל"ח כפי שצוין פה, או אמצעים אחרים.
ניצן גבע: לדוגמה, פירוט של איך מרכיבים קסאם לאיו"ש, אלו דברים שיכולים לעבור דרך הפח"ע.
זהבה גלאון: יש לכם נתונים כמה למשל מפגעים?
זהבה גלאון: אני מדברת על בני אדם, לא על ציוד.
ניצן גבע: אמרתי מספר עשרות.
זהבה גלאון: מספר עשרות של מחבלים שנכנסו באופן הזה לצרכי פיגועים, לצרכי פעילות חבלנית.
ניצן גבע: אני יכול למצוא עכשיו קבוצה של שמונה סינים הולכים עם מפגע עם חגורת נפץ, וגם למצוא בפנים שתי נשים.
נסים זאב: זה משולב, סחר נשים, כולם חבילה אחת.
ניצן גבע: אני רוצה לציין נתון שהוא חשוב.
ניצן גבע: יש פה את כל ארצות המוצא של כל החודרים שחדרו.
ניצן גבע: עד היום חדרו בגבול כ-400 זרים, אני קורא להם מהגרים.
זהבה גלאון: עד היום ממתי למתי, תן טווח.
ניצן גבע: 2006.
יעל קסלר: מדובר על תפיסות.
ניצן גבע: זה מה שאנחנו מכירים.
ניצן גבע: אני מעריך שמדובר בסדר גודל של 40% מסך הנכנסים.
נסים זאב: במקרים שיש בפנינו, ישנם 360 סודאנים.
ניצן גבע: אני לא יודע מי נתן לכם את הנתון הזה, אני יכול לומר לך בדיוק שחדרו ב-2006, 101 סודאנים.
זהבה גלאון: עוד פעם בבקשה, תן את הנתון.
ניצן גבע: ב-2006 חדרו כ-400 זרים שאנחנו תפסנו בגבול.
ניצן גבע: אנחנו מעריכים שזה מהווה 40% מסך כל החדירות בגבול.
ניצן גבע: יש לי את הפירוט של המדינות, זה מכל הבא ליד.
ניצן גבע: לגבי הסודאנים, מכיוון שאין הסגרה עם סודאן, אנחנו אמורים לקלוט אותם במדינה, וזו בעיה לא פשוטה של הגירה.
נסים זאב: כמה סודאנים להערכתך יש היום במדינת ישראל?
ניצן גבע: אני מעריך שיש למעלה מ-3,000 סודאנים בישראל.
זהבה גלאון: בבתי מעצר?
ניצן גבע: ממש לא.
ניצן גבע: אפשר למצוא אותם בקיבוץ דליה, אפשר למצוא אותם בדלית-אל-כרמל, ובעוד הרבה מקומות.
אבשלום פלד: הבעיה המרכזית עם הסודאנים, למרות שלא זה הדיון, צריך להבין שזו בעיה שיכולה להיות קריטית.
אבשלום פלד: יש במצרים היום על פי ידיעות שלנו כ-3 מיליון סודאנים, שהם הרי פליטים ממה שקורה במלחמת האזרחים בסודאן והנוטשים בהם.
אבשלום פלד: הסודאנים במצרים גם שם סובלים מהתעללות, מהשפלה והם אזרחים מסוג נמוך ביותר.
אבשלום פלד: בקרב הסודאנים בגבול מצרים, מתחקורים שלנו את הסודאנים שנכנסו, הם יודעים שבמדינת ישראל טוב, אפשר בצורה לא חוקית למצוא עבודה.
אבשלום פלד: אבל כשתופסים, לא את כולם מגרשים.
אבשלום פלד: חלקם הולכים אמנם למעצר בכלא קציעות, וחלקם, אלה שמבקשים מקלט מדיני, ואני לא יודע מה הקריטריונים לזה, הולכים כפי שאמר ניצן לקיבוצים ומקבלים מעמד של איזשהו פליט.
ניצן גבע: סדר גודל של כ-40 נשים חדרו בגבול מתוך ה-400 האלה.
ניצן גבע: חלקן הגדול בכלל לא למטרות של זנות.
ניצן גבע: חלקן נתפסו, בנות 50 ו-40 פלוס ממוצא גרוזיני וכדומה, לעבודות במשקי בית.
זהבה גלאון: מהגרות עבודה.
ניצן גבע: דבר אחרון שאני רוצה לפרט זה דווקא את סוגיית הסמים בגבול המזרחי.
ניצן גבע: היקף הסמים בגבול הוא המשמעותי ביותר למדינת ישראל, גבול ירדן.
ניצן גבע: אנחנו מדברים על סדר גודל של כ-2 טון הירואין בשנה שעובר, מאות קילוגרם, עד טון, של קוקאין, ומספר טונות של חשיש.
ניצן גבע: כדי לסבר את האוזן, קילוגרם הירואין נסחר בין 13 ל-17 אלף דולר.
ניצן גבע: הסוחר מקבל אותו, ולמעשה מוכר אותו בסדר גודל של בין 20 ל-23 אלף דולר.
ניצן גבע: לעומת הקוקאין ששווה הרבה יותר, הוא בין 37 ל-40 אלף דולר, שניתן למהול אותו ולעשות מקילוגרם קוקאין כמות פי 2.
ניצן גבע: לאחרונה, מספטמבר, תפסנו במרחב ים המלח - שמהווה איום נוסף, ובגיזרת האוגדה - סדר גודל של 45 קילוגרם הירואין, 5 קילוגרם קוקאין, ו-30 קילוגרם חשיש.
ניצן גבע: לפני פחות מחודש נתפסו אנשי מדינת ישראל, אני קורא להם, עם שני קלאצ'ים ו-15 קילוגרם הירואין עם סירה בים המלח.
ניצן גבע: זה מה שאנחנו מכירים, מה שאנחנו לא יודעים ועובר בגבול זה חמור הרבה יותר.
ערן לוי: ברשותכם, אגע בשני נושאים.
ערן לוי: נושא הנשים.
ערן לוי: אלו נשים שהיו פה בארץ, ואומרות מפורשות שהן באות לפה והן יבואו לפה עוד פעם.
ערן לוי: זאת אומרת, לא כל אלה שבאות לפה, באות בכפייה.
ערן לוי: יותר מזה, כל הברחה - ונתייחס רגע לסמים, נשים - כל הברחה היא מוזמנת.
ערן לוי: כל הברחה היא מוזמנת, אין כזה דבר שההברחה לא מוזמנת.
ערן לוי: מישהו בצד הזה צריך לקבל אותן, על אחת כמה וכמה לגבי נשים שזה דבר שנסגר מראש.
ערן לוי: בחורות שמגיעות ממדינות מזרח אירופה, חבר העמים, מגיעות לסיני, הן יודעות שהן עוברות דרך הגבול וכבר מוזמנות מראש.
נסים זאב: מאלה שתפסתם, בכמה אחוזים תפסתם גם את המקבלים או את אלה שמחכים להן?
נסים זאב: סתם בשביל הפרופורציה.
זהבה גלאון: זה לא באותה תפיסה.
נסים זאב: אני מבין, אבל האם אתם יודעים לקשר או לחבר תוך כדי חקירה?
ערן לוי: נתפסו.
ערן לוי: אומר לך גם שהתפיסה המבצעית של הצבא בגבול, זה לתפוס כל מה שנכנס בגבול, ולא לתת לזה להיכנס פנימה.
אבשלום פלד: סליחה, אבל השאלה שלו היא מאוד נכונה.
אבשלום פלד: כשאני הולך במבצע, אני רוצה לתפוס את הכל, את אלה שנכנסים ואת אלה שבאים.
זהבה גלאון: אבל הם לא תמיד נמצאים בשטח.
נסים זאב: אחד נתפס, השני יבוא.
אבשלום פלד: מי שאמור לתת את המעטפת הזאת לנו, לצבא, זה המשטרה.
אבשלום פלד: הרי זה לא נגמר במרחב הגבול, הכל למרכז הארץ.
אבשלום פלד: אנחנו יחידות קצה אופרטיביות, בסופו של דבר הכל בידי המשטרה.
זהבה גלאון: אנחנו מקבלים דיווח שוטף מה עושה המשטרה, ואיך היא חוקרת.
זהבה גלאון: אותנו מעניין נתיבי הגבול הפרוצים כרגע.
זהבה גלאון: בשבוע שעבר קיימנו ישיבה עם המשטרה.
זהבה גלאון: אני יודעת שגם חבר הכנסת זאב קיים פה ישיבות.
זהבה גלאון: אותנו מעניין איך חוסמים את הגבול, למה הגבול פרוץ, וכמה ומה נתפס.
נסים זאב: איפה חלקו של המשרד לביטחון פנים ואיפה הביטחון הכללי של מדינת ישראל - זאת אומרת, זה עניין של הצבא גם כן, של השב"כ.
זהבה גלאון: זו פעולה משותפת של צבא ומשטרה.
ניצן גבע: יש שיתוף ארגוני מצוין בין הצבא, בין מינהלת ההגירה, בין המכס לבין צה"ל.
נסים זאב: אם רוצים לבלום ולהחליט על גידור, מי בעצם צריך לשאת בהוצאות?
ניצן גבע: צריך להוציא את "שעון חול" לדרך, אנחנו מחכים לו כל כך הרבה זמן וכל הבעיה הזאת תיפתר.
זהבה גלאון: חבר הכנסת זאב, אני רוצה לעדכן אותך, שברבות השנים אני יכולה לראות מצב תהליכי.
זהבה גלאון: החל ממצב שבקושי היו שניים וחצי שוטרים וקצינים שהיו לאורך הגבול.
זהבה גלאון: במהלך השנים עשינו רעש גדול, ולאט לאט הקימו את יחידת רמון, לא את היחידה המיוחדת לצורך העניין.
זהבה גלאון: זאת אומרת, עם כל הלחץ זה עניין של תהליך.
זהבה גלאון: מאוד יכול להיות שבשלב הבא צריך להזמין את השרים המופקדים, או את המנכ"לים, לעניין המשאבים.
ניצן גבע: בימים אלה מוקמת חטיבה שלמה של צה"ל, חטיבת שגיא, כדי למגר את התופעה הזאת ולסכל את הפח"ע.
זהבה גלאון: עובדה שעם כל הלחץ, ועם העובדה שקמה יחידת רמון - אני זוכרת גם שלא היתה יחידת רמון - עדיין יש שני מקומות כל כך פרוצים.
רפ"ק רענן כספי: לסכם במשפט אחד.
רפ"ק רענן כספי: החדרת הכוחות וההשקעה כרגע בקו - מה שנעשה בשנים האחרונות, אני מדבר על שלוש-ארבע שנים שהתחיל תהליך של הקמת מג"ב רמון - סך הכל שפך אור על הגבול.
רפ"ק רענן כספי: זה לא שלפני כן לא היה, פשוט היום אנחנו יודעים הרבה יותר.
רפ"ק רענן כספי: דבר נוסף, נגעתי קודם במזמינים.
רפ"ק רענן כספי: כל הברחה מוזמנת מראש, בעיקר לגבי נשים, במיוחד למטרות זנות.
רפ"ק רענן כספי: המחיר שלהן הוא מאוד יקר, ההברחה מאוד מתוכננת, וזה צינור מאוד משומן.
אבשלום פלד: אני רוצה להתייחס לכמויות כפי שציינו בדו"ח.
אבשלום פלד: אמנם כל אשה וכל אדם הוא אדם בפני עצמו, אבל הכמות שציינו של 23, משנת 2004, 36-37, אלו כמויות מאוד קטנות, כך שבדרך כלל לא מתפתח מזה באותו רגע תיק חקירה שבעקבותיו אפשר להגיע לסוחרים עצמם.
אבשלום פלד: כפי שכולם יודעים אלה רשתות מתוכננות, אנשי יעד.
אבשלום פלד: הבדואים בשני הצדדים הם שליחים של שליחים של שליחים, זאת אומרת הסחר בין נשים מתבצע בחו"ל, לעתים בארץ.
אבשלום פלד: בגדול, בתפיסה הראשונית אם לא ידברו ולא נתפוס את הבדואים שיעבירו הלאה מי באמת ביצע את הסחר, לא נצליח להגיע לתוצאות, וזה מתבצע אחר כך בחקירה המשטרתית ביחידות האופרטיביות בימ"רים המחוזיים, ביחב"ל, ביחידה לחקירת פשעים בינלאומיים כדי להתחקות אחר הסוחרים.
אבשלום פלד: למשל, היתה לנו תפיסה לפני התפיסה שהוא ציין שצה"ל תפס - שתי נשים שהגיעו למקלט והתלוננו על אונס שבוצע במדבר.
אבשלום פלד: העברנו את החומר לפרקליטות מחוז דרום, ויש לנו בעיה לגבי עבירות פליליות המבוצעות במדבר סיני, לא בתחום הריבוני של מדינת ישראל, להגיש כתבי אישום, ואפילו לפתוח בחקירה.
אבשלום פלד: התיק נסגר שם, לא נסגר, אבל לא נפתח תיק אפילו.
אבשלום פלד: הם גם לא ידעו להצביע לאן הם הגיעו.
אבשלום פלד: בדרך כלל נשים שנתפסות, ב-99% מהמקרים לא יכולות להגיד למי הן מיועדות.
אבשלום פלד: היה צריך לעשות פעילות בילוש ומודיעין אחרי הנשים, ואחרי הבדואים, ולראות לאן הם הגיעו, אבל אנחנו לא יכולים להרשות לעצמנו את זה.
אבשלום פלד: התפיסה היא על הגבול עצמו.
אבשלום פלד: ממה שאנחנו רואים פה, יש עלייה גדולה בגברים הזרים שנכנסים לארץ.
אבשלום פלד: וכמו שציינתי, בזכות הצעת החוק של סחר בבני אדם בכלל, מ-29 באוקטובר זה מהווה עבירה לסחר, לעבודת כפייה ולמהגרי עבודה, כמו סחר בבני אדם בעיסוק בזנות, או למעשי זנות.
נאדיה חילו: אני חושבת שטוב עשו גברתי היושבת ראש ואדוני היושב ראש, שיזמו דיון משותף בעניין.
נאדיה חילו: ההוכחה לכך בעצם בתוכן הדברים שנאמרו פה, שיש הרבה מאוד מהמשותף, בכל הביצוע של אותה עבירה, אם זה הברחת נשים או סמים או כל מיני דברים אחרים.
נאדיה חילו: אני יושבת ומקשיבה, ולא היה דבר שהתפלאתי שלא שמענו, רק דיברנו על ההיקף של העניין.
נאדיה חילו: שמענו בקשב רב את התיאור המאוד חמור, בפרטי פרטים הצגתם סוגים, מסלולים, איפה, מה אתם עושים כדי למנוע את זה.
נאדיה חילו: עם כל מה שנעשה היום, לפי מה שנאמר פה 400 מקרים, ולפי הדיווח שיש לנו מהכנסת אפילו יותר, כנראה שכל הכלים או כל האפשרויות שעומדים היום לרשותכם - ואתם עושים והתרשמתי שעושים - לא מספיקים.
נאדיה חילו: אני רוצה לשאול - חשוב בדיון לא רק תיאור התופעה והחומרה שלה, והיא חמורה, לא תהיה מחלוקת פה על העניין הזה.
נאדיה חילו: השאלה מה היום עושים, איזה עוד אמצעים, מה ההמלצות הנוספות, איזה עוד כלים נוספים.
נאדיה חילו: לא שמעתי מבחינת שיתוף הפעולה בחלק שבו יש שליטה טוטלית, כלומר בצד שלנו.
נאדיה חילו: יש חלקים שיש פחות שליטה עליהם.
נאדיה חילו: שמעתי על שיתוף הפעולה בין המשטרה, הצבא וכו'.
נאדיה חילו: מישהו התבטא ואמר שיש סחורה או יש יעד שמגיע, יש מישהו שמקבל אותו פה, כלומר יש עוד צד פה.
נאדיה חילו: הצד הזה שהוא פה, הוא בשליטה יותר מצדדים אחרים, ואולי דרך החלק הזה צריך להגביר את האכיפה.
זהבה גלאון: נדיה, הם צריכים למנוע חדירות מהגבול.
זהבה גלאון: המשטרה צריכה לעצור את אלה שלוקחים את הסחורה המיועדת.
נסים זאב: נושא הדיון זה הגבול.
נאדיה חילו: זה מעגל של שיתוף פעולה.
נאדיה חילו: כדי למנוע מעבר מהגבול, אם יש יעד מסוים פה שמקבל, וכדי למנוע, אם עוצרים אז נעצר המעבר בגבול.
נאדיה חילו: זה מעגל קסמים שהקצה שלו לא תמיד קצה, אלא מעגלי.
נאדיה חילו: מאוד חשוב לי לשמוע מה הלאה.
נאדיה חילו: לא מספיק שאנחנו שומעים וכולנו מזדעזעים, לחלק זה מוכר יותר, כמו לשני היושבי-ראש שמכירים יותר את התופעה, ויש חלק שלא מכיר.
נאדיה חילו: לא שמעתי בצורה ברורה מה המדיניות הלאה, מה הולכים לעשות.
נאדיה חילו: האם הוועדה יכולה לפנות ולדרוש או לעזור בהשגת כלים נוספים - אם זה משאבים, לא משנה מה - כדי לצמצם את התופעה החמורה הזאת?
אבשלום פלד: מה הלאה, לפחות מבחינתנו התשובה די ברורה.
אבשלום פלד: צריך לחלק את זה קודם כל מה בידינו.
אבשלום פלד: אני חושב שנעשתה קפיצת מדרגה של ממש בפעילות, בשני שלבים.
אבשלום פלד: השלב הראשון היה במרץ 2003 כאשר הוקם מג"ב רמון.
אבשלום פלד: קפיצת המדרגה השנייה היתה בתחילת שנה זו.
אבשלום פלד: למעשה אני חושב שזה היה ניצול הזדמנות, ומי שהוביל את כל השינוי הזה הוא תת אלוף פארס שהוא למעשה מפקד האוגדה אצלנו, יחד עם אלוף הפיקוד, שהם הביאו כוחות.
אבשלום פלד: עד פברואר פחות או יותר אפשר לומר היו שלוש פקודות מג"ב, כ-300 איש פרוסים על 220 קילומטר.
אבשלום פלד: מה שקרה, וזה מה שהוביל מפקד האוגדה שלנו, לפריסה - קיבלנו הרבה מאוד כוחות, ולמעשה יש סד"כ שהוא פי כמה וכמה יותר גדול, פרוס לאורך כל הגבול.
אבשלום פלד: זה שיפור שניתן לומר שהוא משמעותי.
אבשלום פלד: לא רק בסד"כ.
אבשלום פלד: פעם הייתי מפקד על 220 קילומטר והשטח חולק, עד היישובים של פיתחת ניצנה פחות או יותר.
אבשלום פלד: זה עבר לאוגדת עזה.
אבשלום פלד: בדרום הגיזרה עוטף אילת הוקמה מפקדה שהיא אחראית על אילת, מפקדת על אילת.
אבשלום פלד: וכך כל הגזרות התקצרו, נבנה פו"ש הולם, כלומר פיקוד ושליטה.
אבשלום פלד: הוקמו גדודים, חטיבות, ולמעשה מבחינת הכוח, הצבא לדעתי עשה שיפור משמעותי.
אבשלום פלד: נעשו עוד דברים, קצת טכנולוגיה הוכנסה.
אבשלום פלד: השת"פ הבין-ארגוני כפי שצוין כאן לדעתי השתפר בצורה משמעותית.
אבשלום פלד: מה שצריך לעשות עבור קפיצת המדרגה הבאה, זה לא בידינו הכוחות האופרטיביים בגבול, גם לא בידו של פיקוד דרום לדעתי, אלא בידי המשרדים, אם זה הביטחון או ביטחון פנים, או מי שזה לא יהיה.
אבשלום פלד: פשוט ליישם את תוכנית "שעון חול", שהיא תוכנית שנתנה פתרון מירבי, התכנית הזאת נמצאת אצלי במחשב.
זהבה גלאון: לו עכשיו אתה במצב אופטימלי שמיישמים את תוכנית "שעון חול", מה המשמעות?
אבשלום פלד: זה ארוך ומסובך, וזה אפילו מתומחר כאן.
ניצן גבע: בגדול, זה הקמת חטיבה כפי שהוקמה עכשיו בגזרה המערבית, הבאת סד"כ איכותי.
ניצן גבע: תזכרו את המלחמה שהיתה עכשיו בלבנון.
ניצן גבע: הגיעו אנשי מילואים לא מיומנים שהתחלפו בפרקי זמן בין שבועיים לשלושה.